

REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 024-04/22-01/09

URBROJ: 2186/012-02/05-22-2

Ivanec, 6. lipnja 2022.

**Z A P I S N I K**

**od 6. lipnja 2022. godine**

sastavljen na 18. sjednici Gradskog vijeća Grada Ivanca održanoj u prostorijama kino dvorane Ivanec, Ulica Vladimira Nazora 1, Ivanec.

Započeto u 18,30 sati.

Zapisnik vodi: Snježana Canjuga.

Nazočni: Babić Antun, Car Matišić Martina, Cikač Ljudvek, Đuras Zdenko, Geci Smoljo Kristina, Gotal Elvis, Grđan Josip, Kozina Stjepan, Mudri Božica, Patekar Dalibor, Rohtek Miroslav, Sedlar Ivan, Sedlar Nikola, Slunjski Mihael, Spasojević Goran.

Osim vijećnika nazočni su bili: Milorad Batinić – gradonačelnik, Marko Friščić – zamjenik gradonačelnika, Ljiljana Risek, Irena Kresonja, Stjepan Vincek, Maja Darabuš – Upravni odjeli Grada Ivanca, Lana Labaš – Poslovna zona Ivanec d.o.o.

Sjednicu vodi Josip Grđan – potpredsjednik Gradskog vijeća, pozdravlja sve nazočne, konstatira da je nazočno svih 15 vijećnika te će se donositi pravovaljane odluke.

Prije samog početka sjednice potpredsjednik Josip Grđan upoznaje vijećnike sa slijedećim: Poziv za današnju 18. sjednicu Gradskog vijeća, koji Vam je dostavljen, potpisan je od mene kao potpredsjednika, iz reda vijećnika koji su imali većinu prilikom konstituiranja Gradskog vijeća, s obzirom da je još uvijek aktualni predsjednik Gradskog vijeća, gosp. Patekar, na sjednici Odbora za statut i poslovnik, koja se održala u petak 03. lipnja 2022. godine izjavio da ne želi sazvati današnju sjednicu te da istu ne želi sazvati niti u slučaju da nadležno Ministarstvo pravosuđa i uprave utvrdi da treba sazvati istu, a što je ušlo u Zapisnik sjednice Odbora, nastavno na podnesenu ostavku na dužnost predsjednika Gradskog vijeća.

Ujedno sam Vas dužan upoznati, sukladno Poslovniku, da je Međustranačko vijeće Gradskog vijeća održalo sjednicu dana 3. lipnja 2022. godine, na kojoj su raspravljene točke dnevnog reda današnje sjednice Gradskog vijeća.

Na stolu se nalaze i prijavnice za raspravu koje vijećnici za točku 2. dnevnog reda mogu predati do početka rasprave. Molim vijećnike da svoje prijave i raspravu usklade s Poslovnikom tj. jedna rasprava po jednoj točki dnevnog reda u svojstvu vijećnika (5 minuta) ili predsjednika Kluba vijećnika (10 minuta).

Predlažem da predsjednici Klubova vijećnika koji će sudjelovati u raspravi izađu za govornicu, a gradonačelnika molim da svoje odgovore daje s govornice, s obzirom da se nalazimo u prostoru kino dvorane.

Za sjednicu predlažem dnevni red primljen uz poziv na 18. sjednicu Gradskog vijeća, s obzirom da predlagatelj i nazočni nemaju dodatnih prijedloga za izmjenom i dopunom, te isti dajem na glasovanje.

Svih 15 nazočnih vijećnika glasovalo je „za“ predloženi dnevni red, te predsjednik konstatira da je jednoglasno usvojen sljedeći

**D N E V N I R E D**

1. **Rješenje o razrješenju predsjednika Gradskog vijeća Grada Ivanca zbog podnošenja ostavke**
2. **Rješenje o izboru predsjednika Gradskog vijeća Grada Ivanca**

**TOČKA 1.**

**Rješenje o razrješenju predsjednika Gradskog vijeća Grada Ivanca**

**zbog podnošenja ostavke**

Uvodno obrazloženje podnio je **Miroslav Rohtek – predsjednik Odbora za izbor i imenovanja**: Prije početka sjednice primili ste materijale za točku 1. ove sjednice. Dalibor Patekar, aktualni predsjednik Gradskog vijeća Grada Ivanca je dana 26. svibnja 2022. godine, sukladno članku 31. Poslovnika Gradskog vijeća Grada Ivanca („Službeni vjesnik Varaždinske županije“ br. 20/18, 91/20, 15/21 i 38/21 – pročišćeni tekst), podnio pisanu ostavku na dužnost predsjednika Gradskog vijeća Grada Ivanca. Naime, Poslovnikom Gradskog vijeća Grada Ivanca propisano je da predsjednik Gradskog vijeća može dati ostavku, o čemu samostalno odlučuje, slijedom čega prestanak mandata ne ovisi o volji predstavničkog tijela. Posljedice podnošenja ostavke nastupaju prema samom propisu, važećem Zakonu o lokalnoj i područnoj (regionalnoj) samoupravi Zakonom i navedenom Poslovniku, te Gradsko vijeće navedenu činjenicu prima na znanje i slijedom navedenog donosi Rješenje o razrješenju. Sukladno odredbama Poslovnika Gradskog vijeća Grada Ivanca, o podnesenoj ostavci se ne raspravlja niti odlučuje, već Gradsko vijeće konstatira donošenje Rješenja o razrješenju kojim se Dalibor Patekar razrješuje dužnosti predsjednika Gradskog vijeća Grada Ivanca, zbog podnošenja ostavke.

Potpredsjednik Gradskog vijeća Josip Grđan konstatira da Gradsko vijeće donosi

**R J E Š E N J E**

**o razrješenju predsjednika Gradskog vijeća Grada Ivanca,**

 **zbog podnošenja ostavke**

1. **Dalibor Patekar** iz Ivanca, Ulica Ljudevita Gaja 13, razrješuje se dužnosti predsjednika Gradskog vijeća Grada Ivanca, zbog podnošenja ostavke, s danom 06. lipnja 2022. godine.
2. Ovo Rješenje stupa na snagu danom donošenja, a objavit će se u „Službenom vjesniku Varaždinske županije“.

**TOČKA 2.**

**Rješenje o izboru predsjednika Gradskog vijeća Grada Ivanca**

Uvodno obrazloženje podnio je **Miroslav Rohtek – predsjednik Odbora za izbor i imenovanja**: Danas je održana sjednica Odbora za izbor i imenovanja. U skladu s odredbama Statuta, Gradsko vijeće ima predsjednika. Bira se na prijedlog Odbora za izbor i imenovanje, odnosno na način po postupku predviđenim Statutom odnosno Poslovnikom, tj. na prijedlog 1/3 vijećnika. Na sjednici Odbora je utvrđeno da su pristigli prijedlozi, sukladno članku 22. Poslovnika Gradskog vijeća Grada Ivanca, i to:

1. prijedlog vijećnika Nezavisne liste Milorad Batinić za izbor predsjednika Gradskog vijeća Grada Ivanca, potpisan od strane 6 vijećnika, utvrđen kao pravovaljani, kojim predlažu Ivana Sedlara za predsjednika Gradskog vijeća
2. prijedlog Kluba vijećnika HDZ, HSU, HNS za izbor predsjednika Gradskog vijeća Grada Ivanca, potpisan od strane 6 vijećnika, utvrđen kao pravovaljani, kojim predlažu Zdenka Đurasa za predsjednika Gradskog vijeća.

Sukladno odredbama Poslovnika, navedeni prijedlozi se podnose Gradskom vijeću Grada Ivanca na glasovanje onim redom kako su podnijeti.

**Josip Grđan:** Predsjednik Gradskog vijeća ima slijedeća prava i obveze: predstavlja Gradsko vijeće, saziva i predsjedava sjednicama Gradskog vijeća, upućuje prijedloge ovlaštenih predlagatelja u propisani postupak, predlaže dnevni red sjednice Gradskog vijeća, brine se o postupku donošenja akata Gradskog vijeća, određuje predstavnike Gradskog vijeća u svečanim i drugim prigodama, poštujući odgovarajuću zastupljenost oba spola, brine o zaštiti prava i ispunjavanju dužnosti vijećnika, obavlja i druge poslove određene zakonom i Poslovnikom Gradskog vijeća. Isto tako napominjem, da bi predsjednik bio izabran, potrebno je da za njega glasuje natpolovična većina svih vijećnika, što znači da je potrebno da za njih glasuje najmanje 8 vijećnika, članak 34. stavak 1. Zakona o lokalnoj i područnoj (regionalnoj) samoupravi.

Potpredsjednik konstatira da su prijavu za obrazloženje pod ovom točkom dnevnog reda podnijeli vijećnici Goran Spasojević – u ime Kluba vijećnika Nezavisne liste Milorada Batinića i Nikola Sedlar – u ime Kluba vijećnika HDZ, HNS i HSU.

**Goran Spasojević:** U ime Kluba vijećnika Nezavisne liste Milorada Batinića – Za Ivanec, objavljujemo kandidaturu našeg vijećnika, gospodina Ivana Sedlara, za novog predsjednika Gradskog vijeća. Smatramo da je gospodin Ivan Sedlar najbolja opcija za tu poziciju, što zbog njegovog dugogodišnjeg političkog iskustva te iskustva sa radom u Gradskom vijeću, a što zbog znanja i vještina koje posjeduje te brojnih realiziranih projekata i rezultata koji stoje iza njega i njegovog rada. Također, smatramo da je ispravno podržati gospodina Ivana Sedlara kao kandidata iz redova Nezavisne liste Milorada Batinića – Za Ivanec, jer je to politička opcija koju je na prošlogodišnjim izborima podržala većina građana Grada Ivanca, odnosno za koju je najveći dio birača dao svoj glas. Prema tome, smatramo da je svaki drugi odabir, odabir kontra želje i volje naših građana koju su iskazali na prethodnim izborima. I po pitanju izbora gradonačelnika i po pitanju izbora članova Gradskog vijeća, naši su građani dali jasnu poruku za koga žele da vodi naš grad, a to su prije svega gospodin Milorad Batinić kao gradonačelnik sa svojim zamjenikom gospodinom Markom Friščićem, odnosno nas 15 vijećnika od kojih su većina, 6 vijećnika, članovi Nezavisne liste Milorada Batinića – Za Ivanec, 4 vijećnika iz reda HDZ-a, 2 iz reda SDP-a te po jedan vijećnik iz redova Umirovljenika, Reformista i HNS-a. Isto tako, nadam se daće nova većina u Gradskom vijeću podržati kandidaturu gospodina Ivana Sedlara kako bi se nastavilo s provođenjem plana i programa kojeg su građani grada Ivanca izabrali i kojem su dali svoje povjerenje, a to je program Nezavisne liste. U prvoj godini, dio programa je realiziran, od uređenja i proširenja groblja u Ivancu i Margečanu, energetske obnove stare škole u Salinovcu, dodijeljene su razne potpore u turizmu, nastavlja se dobra praksa poticanja stambenog zbrinjavanja mladih itd., ali tu je još mnoštvo projekata koje tek treba realizirati i s kojima se tek počinje poput aktivacije novih stambenih zona Ivanuševec i Gmajna po modelu kako je pokrenuta i nedavno završena zona u Preradovićevoj ulici, zatim izgradnja i uređenje skate parka koja kreće uskoro, izgradnja i uređenje turističko-informativnog centra. Zadnjih dana započeli su obilasci mjesnih odbora te se radi na izradi novog programa modernizacije nerazvrstanih cesta za novo petogodišnje razdoblje. Po pitanju krucijalnih projekata, ishođene su sve dozvole i sva potrebna dokumentacija za dogradnju osnovne škole i dječjeg vrtića. Zbog svega navedenog, važno je da imamo stabilnu vezu između Gradskog vijeća i gradonačelnika kao glavnog izvršitelja te da poštujemo volju građana.

Potpredsjednik Vijeća Josip Grđan daje na glasovanje prijedlog vijećnika Nezavisne liste Milorad Batinić za izbor predsjednika Gradskog vijeća Grada Ivanca, potpisan od strane 6 vijećnika, utvrđen kao pravovaljani, kojim predlažu Ivana Sedlara za predsjednika Gradskog vijeća

Nakon provedenog glasovanja potpredsjednik konstatira da je od ukupno 15 vijećnika, 6 vijećnika glasovalo „za“, 8 vijećnika „protiv“ te je 1 vijećnik bio „suzdržan“.

Potpredsjednik konstatira da podneseni prijedlog o kojem se glasovalo nije dobio potrebnu većinu od 8 glasova.

**Nikola Sedlar – u ime Kluba vijećnika HDZ-a, HNS-a i HSU-a**: Prvo bih volio napomenuti da ne znam da li ja možda nisam u pravu, ali imam osjećaj da je potpuno krivo procedura tehnički izvedena, prvo smo trebali po našem mišljenju predstaviti sve kandidate, obrazložiti zašto ih predlažemo pa tek onda krenuti na glasovanje. Potpredsjednik Gradskog vijeća se nije baš danas pripremio za sjednicu tehnički, ali o tom, po tom, idemo na važnije stvari radi kojih smo danas ovdje. Prvo bih se ispred Kluba vijećnika HDZ-a, HNS-a i HSU-a volio istaknuti da ova politička situacija koja se događa u Gradu Ivancu nikako nije dobra, ne zbog nas samih koji se bavimo politikom, nego prvenstveno nije dobra zbog građanki i građana Grada Ivanca. Naime, prošlo je točno godinu dana, možda koji dan više-manje, raspala se većina u Gradskom vijeću. Na početku, na prvoj sjednicu i odmah nakon izbora smo govorili da ta većina u Gradskom vijeću će jako teško izdržati četiri godine, onda nas se optuživalo da mi izmišljamo, da unaprijed donosimo nekakve zaključke, nažalost dogodilo se to da su naše riječi bile istinite i da smo dobro predvidjeli da će biti problema u Gradskom vijeću. Kad smo čuli da Nezavisna lista predlaže gosp. Ivana Sedlara za novog predsjednika Gradskog vijeća, ostali smo iznenađeni jer mi smo i dalje mišljenja da Ivanec mora krenuti s novim ljudima, novim političarima, mladim ljudima. Očekivali smo da ćete vi iz svojih redova predložiti gosp. Gorana Spasojevića, mlad čovjek, novi gradski vijećnik, koji bi mogao pridonijeti puno radu Gradskog vijeća. Poštujem gosp. Sedlara, moj dugogodišnji bivši stranački kolega, ali mislim da se Grad Ivanec mora okrenuti novim ljudima, mladim ljudima, sposobnim ljudima i ljudima koji su željni i znaju voditi Grad Ivanec onako kako to treba. Zato će naša lista, tj. Klub vijećnika, predložiti mladu osobu, gosp. Zdenka Đurasa, prvenstveno napominjem, mlad čovjek, mlad političar, u privatnom životu sposoban gospodarstvenik, to je i dokazao, predsjednik vatrogasaca na području Grada Ivanca, jedna velika i zahtjevna zadaća jer okupljati sve vatrogasce i držati ih na okupu i da tako dobro funkcioniraju, vjerujete nije lako. I time, Zdenko je dokazao da ima i liderske i rukovodeće sposobnosti da preuzme Gradsko vijeće i da Grad Ivanec napokon krene u onom smjeru u kojem treba ići. Grad Ivanec stoji, možemo mi reči da se događa svašta, Grad Ivanec stoji, kad pogledamo malo druge sredine naše veličine ili čak manje, otvaraju dječje vrtiće, otvaraju razno razne stvari za mlade, mi u tom pogledu stojimo. Nova većina u Gradskom vijeću, ja se nadam, ne da se nadam, nego sam uvjeren da ćemo danas izglasati novog predsjednika Gradskog vijeća jer Ivanec si ne smije dopustiti da iskoristi zakonski rok od 30 dana da imamo vremena izabrati predsjednika Gradskog vijeća. Grad Ivanec mora krenuti odmah, jer već danas je kasno. Mi, kao Klub vijećnika HDZ-a, HNS-a i HSU-a, ako iz naših redova dobijemo predsjednika Gradskog vijeća, budite uvjereni da ćemo pokrenuti vertikalu prema županiji, prema državi i vratiti Ivanec na ono mjesto koje zaslužuje, a to je ono što je rekao gosp. Zdenko prije nekoliko sjednica da Grad Ivanec mora biti lider bivše Općine Ivanec. On to za sad nije, ali ja vas uvjeravam da ćemo mi to vratiti na to mjesto gdje Ivanec treba biti. Možda trebamo krenuti, idemo reči hladne glave dalje, odbaciti stranačke boje. Vjerujte, danas će Ivanec odbaciti stranačke boje samo zato, zbog dobrobiti svojih građana. Ako ćemo dalje slijepo i ravno gledati i preslagivati i igrati se političke slagalice, tko će imati većinu, tko će dati glas, tko će dobiti neku funkciju, vjerujete mi Ivanec neće uspjeti. Prvo, u politici trebamo staviti naše građane na prvo mjesto, a tek na zadnje mjesto staviti vlastiti interes. Do sada je bilo obrnuto. Mi to više ne želimo. Želimo da naši građani budu na prvom mjestu i vjerujete mi da od danas, naredne tri godine, bit će teško, zato jer će Gradsko vijeće biti iz jednih redova, gradonačelnik iz drugih, ali vjerujete i to ćemo zatomiti, surađivat ćemo s gradonačelnikom, samo zato, ponavljam, ne zbog politike, nego zbog dobrobiti naših građana.

Potpredsjednik Vijeća Josip Grđan daje na glasovanje prijedlog Kluba vijećnika HDZ, HNS, HSU za izbor predsjednika Gradskog vijeća Grada Ivanca, potpisan od strane 6 vijećnika, utvrđen kao pravovaljani, kojim predlažu Zdenka Đurasa za predsjednika Gradskog vijeća.

Nakon provedenog glasovanja potpredsjednik konstatira da je od ukupno 15 vijećnika, 8 vijećnika glasovalo „za“, a 7 vijećnika bilo je „suzdržano“.

Potpredsjednik konstatira da je podneseni prijedlog dobio potrebnu većinu od 8 glasova.

Predsjednika konstatira da je s 8 glasova „za“ i 7 glasova „suzdržano“, donijeto

**R J E Š E N J E**

**o izboru predsjednika Gradskog vijeća Grada Ivanca**

1. **Zdenko Đuras,** Margečan, Ulica Metela Ožegovića 26,bira se za predsjednika Gradskog vijeća Grada Ivanca.
2. Ovo Rješenje stupa na snagu danom donošenja, a objavit će se u „Službenom vjesniku Varaždinske županije“.

Potpredsjednik Vijeća Josip Grđan: Čestitam gospodinu gosp. Zdenku Đurasu na izboru za predsjednika Gradskog vijeća te mu želim puno uspjeha u radu. Konstatiram da smo ovime, sukladno odredbama Poslovnika Gradskog vijeća Grada Ivanca, izvršili izbor predsjednika Gradskog vijeća Grada Ivanca. S obzirom da je gosp. Zdenko Đuras izabran za novog predsjednika Gradskog vijeća Grada Ivanca, ovime najavljujem sljedeću sjednicu na kojoj će se gosp. Đurasa razriješiti dužnosti potpredsjednika te će se Gradskom vijeću podnijeti prijedlog za izbor novog potpredsjednika. Dajem riječ novo izabranom predsjedniku Gradskog vijeća Grada Ivanca, gosp. Zdenku Đurasu, da se obrati vijećnicima i ostalim prisutnim.

**Zdenko Đuras**: Prije svega, hvala vam, hvala vam na podršci, zahvaljujem vijećnicima koji su danas odlučili meni dati tu odgovornosti i tu čast da budem novi predsjednik Gradskog vijeća Grada Ivanca. Demokratski i legitimno je pravo svakog vijećnika da odabere. Pozdravljam i odluku vijećnika koji nisu podržali u ovom trenutku mene kao budućeg predsjednika. Unazad nekoliko dana, tjedana, nekako se prema van, prema našim građanima pokušala jedna negativna propaganda, kontra, slaže se neka nova vlast, neka nova oporba. Moram vam reči, mislim da smo svi mi vijećnici odabrani od naših građana. Nema nekih novih vlasti, nekih novih oporba, nekih novih većina, kako se to pokušavalo u ovom trenutku prikazati javnosti. Svatko od nas mora znati zašto je odabran, da to bude u interesu građana. Zato pozivam svakog vijećnika u ovoj kino dvorani da sve odluke koje budemo donosili, budu stvarno u interesu naših građana. Mi smo odlučili, kad su kolege mene odlučili kandidirati za novog predsjednika Gradskog vijeća, osobno prihvatio sam tu odluku. Zašto? Smatram, naša lista je osvojila pet mandata na prošlim lokalnim izborima i samim time dobili smo legitimno pravo da ponudimo rješenje za novog predsjednika Gradskog vijeća. Pozivam i gradonačelnika Milorada Batinića, zamjenika gradonačelnika, sve službe Grada da svi zajedno i uz vijećnike HDZ, HNS, HSU, SDP, Reformista i Nezavisne liste gradimo bolju budućnosti Grada, da nam ne budu barijere te stranačke boje koje su se toliko spominjale. Nije sad vrijeme za to. Idemo svi zajedno prionuti poslu, idemo privući projekte i idemo napraviti ono što naši građani od nas očekuju.

**Milorad Batinić**: Prije svega čestitke gosp. Đurasu na izboru za predsjednika Gradskog vijeća. Ovo sad je svečarska prilika i nije prilika za sučeljavanje mišljenja, stavova ili komentiranja govora. Moj poziv je upućen i dalje kao i na početku mandata svim vijećnicima, svi imamo odgovornost prema građanima, netko veću, netko manju. Nadam se da ćemo i dalje surađivati kao i do sada, kroz Međustranačko vijeće, smatram da je to jedan dobar model, oproban model, koji prakticiram već peti mandat. Da budem iskren nisam čuo te neke komentare. Očito iz nekih kuloara, koje kakva kombinatorika se priča. Što se tiče Nezavisne liste, mi ćemo i dalje biti ono što i jesmo, moram to naglasiti, znači lista koja je dobila najveći broj mandata, koja ima najveću odgovornost prema građanima, tim više što je i gradonačelnik iz te liste. Nema tu puno mudrosti. Vrlo dobro se zna, iz statuta, iz zakona, koje su ovlasti gradonačelnika, koje su ovlasti vijećnika, odnosno predsjednika Gradskog vijeća. Nadam se da ćemo kao i do sada kroz međustranačke sastanke prije svake sjednice i dalje nastaviti s razvojem Grada Ivanca u interesu svim građana. Čestitke još jedanput, gosp. Đuras.

S obzirom da su sve točke dnevnog reda obrađene, potpredsjednik zaključuje rad sjednice.

Dovršeno u 18,59 sati.

ZAPISNIK IZRADILA: POTPREDSJEDNIK GRADSKOG

Snježana Canjuga VIJEĆA GRADA IVANCA:

 Josip Grđan